Leeus: Dis radio as jy nie DStv het | Netwerk24
Deur Sportredaksie 20 Junie 2021 00:18
Die oorgrote meerderheid Suid-Afrikaners sal op hul radio's moet inskakel vir regstreekse dekking van die Britse en Ierse Leeus se toer in Suid-Afrika.
Dít nadat die Suid-Afrikaanse Uitsaaikorporasie (SAUK) nie 'n ooreenkoms met SuperSport kon sluit vir die beeldsending van die wedstryde nie. Die SAUK lê die skuld voor SuperSport se deur en beskuldig hom van teenmededingende gedrag. MultiChoice, waarvan SuperSport 'n filiaal is, verwerp die aantyging.
Die kruks van die probleem blyk te wees dat die SAUK hom regte wil toeëien wat baie verder strek as net die regstreekse beeldsending van wedstryde op televisiekanale.
In 'n verklaring sê die SAUK dat SuperSport hom wou beperk om die wedstryd uitsluitlik op die kanale SABC1, 2 en 3 uit te saai "maar slegs deur die gratis TV-platforms".
"Die SAUK meen die lewensvatbaarheid van die SAUK se nuwe sportkanaal is afhanklik van gelyktydige beeldsending oor verskeie platforms," lui die verklaring.
Onder die platforms wat die SAUK ingesluit wou hê, is OpenView – 'n gratis satelliettelevisiediens. In daardie geval sou SuperSport sy regte aan 'n regstreekse mededinger gee.
Die SAUK wou ook regte hê vir sogenaamde "over the top"-dienste, wat sou beteken dat hy wedstryde kon stroom.
MultiChoice sê in 'n nuusverklaring dat die SAUK deur sy optrede bepalings verwerp wat hy self aanvaar het toe hy met SuperSport onderhandel het vir die uitsaai van ander sportsoorte.
"MultiChoice glo nie dat 'n aanbod teenmededingend is wat die SAUK verbied om die inhoud aan derde partye, met wie die SAUK kommersiële ooreenkomste het, te gee nie. Dit sal die waarde van MultiChoice se belegging in die verkryging van die regte ondermyn."